U-I-96/05
Natisni
Opravilna št.:
U-I-96/05
Datum odločitve:
25. 1. 2007
ECLI:
ECLI:SI:USRS:2007:U.I.96.05
Akt:
Odlok o spremembah in dopolnitvah Odloka o prostorskih sestavinah dolgoročnega plana mesta in občin Ljubljane za obdobje 1986–2000, za območje Občine Medvode, in srednjeročni družbeni plan Občine Ljubljana – Šiška za obdobje 1986–1990, za območje Občine Medvode (Uradni list RS, št. 132/04), kolikor na območju SE 10/4 načrtuje zemljišči parc. št. 633 in 655 k. o. Zgornje Pirniče
Izrek:
Pobuda za začetek postopka za oceno zakonitosti Odloka o spremembah in dopolnitvah Odloka o prostorskih sestavinah dolgoročnega plana mesta in občin Ljubljane za obdobje 1986–2000, za območje Občine Medvode, in srednjeročnega družbenega plana Občine Ljubljana – Šiška za obdobje 1986–1990, za območje Občine Medvode (Uradni list RS, št. 132/04), kolikor na območju SE 10/4 načrtuje zemljišči parc. št. 633 in 655 k. o. Zgornje Pirniče, se zavrže.
Evidenčni stavek:
Pobudnika nimata pravnega interesa, če ne izkažeta, da bi morebitna ugoditev pobudi privedla do izboljšanja njunega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Viljem in Damjan Zore, Medvode
Datum vloge:
18. 3. 2005
Vrsta odločitve:
sklep
Vrsta rešitve:
zavrženje
Dokument:
US27092
Dokument v PDF obliki:
U-I-96-05.pdf
102 KB
Prenesite datoteko
U-I-96/05-18
25. 1. 2007
SKLEP
Ustavno sodišče je v postopku za preizkus pobude Vilijema Zoreta in Damjana Zoreta, obeh iz Medvod, na seji 25. januarja 2007
sklenilo:
Pobuda za začetek postopka za oceno zakonitosti Odloka o spremembah in dopolnitvah Odloka o prostorskih sestavinah dolgoročnega plana mesta in občin Ljubljane za obdobje 1986–2000, za območje Občine Medvode, in srednjeročnega družbenega plana Občine Ljubljana – Šiška za obdobje 1986–1990, za območje Občine Medvode (Uradni list RS, št. 132/04), kolikor na območju SE 10/4 načrtuje zemljišči parc. št. 633 in 655 k. o. Zgornje Pirniče, se zavrže.
Obrazložitev
1. Pobudnika izpodbijata v izreku navedene spremembe in dopolnitve prostorskega plana Občine Medvode, kolikor na območju SE 10/4 načrtujejo zemljišči parc. št. 633 in 655 k. o. Zgornje Pirniče. Navajata, da imata v bližini navedenih zemljišč kmetijo in zaradi živinoreje na njej (120 glav živine) naj bi lahko bila moteča za morebitne bodoče stanovalce. V času javne razgrnitve osnutka izpodbijanih sprememb in dopolnitev prostorskega plana naj bi zato predlagala, naj se ne spreminja namembnosti spornih kmetijskih zemljišč. Občina naj njunega predloga ne bi upoštevala, čeprav naj bi bila njuna kmetija na robu vasi in naj bi bila javna infrastruktura na tem območju preobremenjena. Menita, da tudi iz dopisa Ministrstva za kmetijstvo, gozdarstvo in prehrano, ki ga prilagata, izhaja, da je njuna pobuda utemeljena.
2.  Ministrstvo za okolje in prostor pojasnjuje, da izpodbijane spremembe in dopolnitve prostorskega plana niso spremenile namembnosti zemljišč parc. št. 633 in 655 k. o. Zgornje Pirniče, zato v tem delu niso bile predmet ugotavljanja usklajenosti z obveznimi izhodišči iz državnega prostorskega plana. Zemljišče parc. št. 655 k. o. Zgornje Pirniče naj bi bilo sicer v južnem delu (približno do četrtine) načrtovano kot stavbno zemljišče, vendar že pred uveljavitvijo izpodbijanih sprememb in dopolnitev prostorskega plana.
3. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno predlagata pobudnika, neposredno posega v njune pravice, pravne interese oziroma pravni položaj. Morebitna ugoditev njuni pobudi mora privesti do izboljšanja njunega pravnega položaja (tako v odločbi Ustavnega sodišča št. U-I-18/98 z dne 19. 4. 2001, Uradni list RS, št. 37/01 in OdlUS X, 76).
4. Iz pojasnil Ministrstva za okolje in prostor izhaja, da sprememba namembnosti zemljišč parc. št. 633 in 655 k. o. Zgornje Pirniče ni bila predmet sprememb in dopolnitev obravnavanega prostorskega plana. Te spremembe in dopolnitve prostorskega plana zato ne posegajo v pravice, pravne interese oziroma pravni položaj pobudnikov in tudi morebitna ugoditev njuni pobudi ne bi mogla izboljšati njunega pravnega položaja. Ker pobudnika ne izkazujeta pravnega interesa za oceno zakonitosti izpodbijanih sprememb in dopolnitev prostorskega plana, je Ustavno sodišče njuno pobudo zavrglo.
5. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodnika dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Mirjam Škrk in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj